和江鄰幾景德寺避暑
作者：梅堯臣
朝代：宋

paragraphs: 垤蟻不應雨，鳴鳶不生風。
鬰氣若甑炊，初陽如火紅。
裸膚汗交流，腯體膏將鎔。
龍頭費挹酌，犢鼻强遮蒙。
常畏俗物來，去避青蓮宮。
廣堂鋪琉璃，高簷蔭梧桐。
廊壁畫地獄，獄具鑊鋸舂。
鐵城何焰焰，鐵床亦彤彤。
誰知炮烙死活間，傳自西域黄面翁。
正類人世苦此熱，聲利役使亡西東。
京師貴賃幾椽舍，窮煎相似聒欲聾。
屋頭朝爨作飲食，枕底夕艾驅蚊蟲。
宜爾近巷江夫子，賦詩特壓塵土中。